El manual del KAtomic

# El manual del KAtomic

Doerflinger, Dirk

Trounev, Eugene `<eugene.trounev@gmail.com>`

Revisor: Mike McBride
Traductor: Albert Astals Cid
Traductor: Antoni Bella
revisió KDE Gear 21.08 (13 d'octubre de 2021)

Avís legal

Aquesta documentació descriu el joc KAtomic versió 21.08

Llistat de taules

4.1. Dreceres

Capítol 1. Introducció
Introducció

# Capítol 1. Introducció

### Tipus de joc:

Lògic, Arcade

### Nombre de possibles jugadors:

Un

KAtomic és un joc divertit i educatiu creat al voltant de la geometria molecular. Empra un aspecte simple de dues dimensions dels elements que componen una molècula. Una molècula és desmuntada en els seus àtoms per separat i dispersos per tot el camp de joc. El jugador ha de tornar a muntar la molècula per tal de completar el nivell actual i passar al següent.

Capítol 2. Com jugar
Com jugar

# Capítol 2. Com jugar

### Objectiu:

Tornar a muntar les molècules fent lliscar els àtoms que les componen.

KAtomic carregarà un nivell una vegada que inicieu la partida i podreu començar a jugar immediatament. Per a veure quin aspecte té la molècula que se suposa que heu de muntar, doneu una ullada a la cantonada superior dreta. Per a jugar, feu clic en un àtom. Veureu fletxes verdes que apunten en la direcció cap on es pot moure. Per a moure'l, feu clic a la fletxa desitjada. Quan un àtom comença a moure, no s'aturarà fins que xoca amb un altre àtom o una paret, així que assegureu-vos abans de fer el vostre pròxim moviment. Podeu muntar-la on vulgueu en el tauler, però alguns llocs són més fàcils d'accedir que altres. Quan la molècula està muntada, podeu passar al següent nivell.

Capítol 3. Les regles del joc, estratègies i consells
Les regles del joc, estratègies i consells

# Capítol 3. Les regles del joc, estratègies i consells

## Les regles del joc

- Les peces del joc només es poden moure en una direcció a la vegada.

- Quan un àtom es comença a moure no s'aturarà fins que es trobi una paret o una altra peça.

- L'única manera de progressar al següent nivell de joc és completar-ne un. Quan un jugador completa un cert nivell el joc canvia automàticament al següent, per tant, «descobrint-lo».

- Un jugador només pot canviar entre els nivells que ja s'han descobert.

- El progrés en el joc es desa automàticament cada vegada que s'arriba a un nivell adjacent, i es tornarà a carregar la pròxima vegada que s'iniciï l'aplicació.

Les estratègies i consells
Les estratègies i consells

## Les estratègies i consells

- Reviseu sempre la molècula completa utilitzant la pantalla de referència abans de realitzar qualsevol moviment.

- A continuació, estudieu el camp de joc i planegeu els vostres moviments. Recordeu, una vegada es mou una peça no es podrà tornar-la a la seva posició inicial.

- Penseu en tots els vostres moviments i mireu de visualitzar la trajectòria que seguirà una vegada feu clic sobre una fletxa de direcció.

- Quan s'utilitza el teclat per a moure les peces assegureu-vos que està seleccionada la peça desitjada. Si està seleccionat un àtom incorrecte, feu servir la tecla Tab per a canviar entre les peces fins a arribar a la desitjada.

Capítol 4. Resum de la interfície
Resum de la interfície

# Capítol 4. Resum de la interfície

## Elements del menú

Joc → Carrega… (Ctrl+O)

  Càrrega una partida desada anteriorment.

Joc → Reinicia la partida (F5)

  Això reiniciarà el nivell actual.

Joc → Desa (Ctrl+S)

  Desa l'estat actual de la partida en el disc.

Joc → Nivell anterior (Ctrl+P)

  Canvia al nivell de la partida anterior.

Joc → Nivell següent (Ctrl+N)

  Canvia al nivell de la partida següent.

Mou → Seleccioneu el conjunt de nivells…

  Això mostrarà tots els conjunts de nivells disponibles i la possibilitat de descarregar conjunts addicionals enviats per altres usuaris des d'Internet.

Joc → Surt (Ctrl+Q)

  En seleccionar aquest element s'acabarà la teva partida en joc i se sortirà del KAtomic.

Mou → Desfés (Ctrl+Z)

  Desfà l'últim moviment que heu realitzat.

Mou → Refés (Ctrl+Maj+Z)

  Si prèviament s'ha desfet una acció, la podeu refer de nou.

Mou → Desfés-ho tot

  Desfà l'últim moviment realitzat.

Mou → Refés-ho tot

  Refà l'últim moviment realitzat.

Arranjament → Velocitat de l'animació

  Estableix la velocitat de l'animació a Lenta, Normal o Ràpida.

De manera addicional, el KAtomic té la configuració comuna al KDE i els elements dels menús Arranjament i Ajuda. Per a obtenir més informació, llegiu les seccions sobre El menú Arranjament i El menú Ajuda en els Fonaments del KDE.

Tecles per omissió
Tecles per omissió

## Tecles per omissió

Les dreceres per omissió són:

Taula 4.1. Dreceres

Carrega | Ctrl+O
Reinicia la partida | F5
Desa | Ctrl+S
Nivell anterior | Ctrl+P
Nivell següent | Ctrl+N
Surt | Ctrl+Q
Desfés | Ctrl+Z
Refés | Ctrl+Maj+Z
Àtom avall | Fletxa avall
Àtom a l'esquerra | Fletxa esquerra
Àtom a la dreta | Fletxa dreta
Àtom amunt | Fletxa amunt
Àtom següent | Tab
Àtom anterior | Maj+Tab
Ajuda | F1
Ajuda «Què és això?» | Maj+F1

Capítol 5. Preguntes més freqüents
Preguntes més freqüents

# Capítol 5. Preguntes més freqüents

5.1. Com puc conèixer l'aspecte de la molècula?
5.2. Com puc moure una peça de la partida (àtom)?
5.3. Puc utilitzar el teclat per al control de les peces (àtoms)?
5.4. Quan moc una peça (àtom) i va cap al lloc on jo vull. Com puc fer que s'aturi allà?
5.5. No es pot superar el nivell. Hi ha un sistema de consells, o un solucionador?

5.1. | Com puc conèixer l'aspecte de la molècula?
| Podeu veure la molècula a la pantalla de referència situada a la part superior dreta de la pantalla de la partida.
5.2. | Com puc moure una peça de la partida (àtom)?

Per a moure una peça de la partida (àtom), utilitzeu el cursor del ratolí per a fer-hi clic. En aquest moment la icona de direcció disponible es farà visible. Feu clic sobre la direcció corresponent per a fer un moviment de la peça en la direcció desitjada. També podeu utilitzar el teclat per a moure les peces. Utilitzeu la tecla Tab per a canviar entre els elements i les tecles del cursor per a moure'l una vegada seleccionat.

5.3. | Puc utilitzar el teclat per al control de les peces (àtoms)?
| Sí. Utilitzeu la tecla Tab per a canviar entre els elements, i les tecles del cursor per a moure'l una vegada seleccionat.
5.4. | Quan moc una peça (àtom) i va cap al lloc on jo vull. Com puc fer que s'aturi allà?
| No ho fan. Una vegada que un àtom es comença a moure, no s'aturarà fins que es trobi una paret o una altra peça.
5.5. | No es pot superar el nivell. Hi ha un sistema de consells, o un solucionador?
| No. Malauradament en aquest moment KAtomic no compta amb un sistema de consells. De manera que l'única manera d'acabar un nivell és resoldre'l pel vostre compte.

Capítol 6. Crèdits i llicència
Crèdits i llicència

# Capítol 6. Crèdits i llicència

Entreteniment Atòmic Copyright 1999 Kulow, Stephan `(coolo AT kde.org)` i Tibirna, Christian `(tibirna AT kde.org)`.

Atomic Copyright Andreas Wuest `(Andreas Wuest AT gmx.de)`.

Copyright de la documentació 2000 Doerflinger, Dirk `(ddoerflinger AT web.de)`

Revisió de la documentació per McBride, Mike `(no mail)`

Traductor de la documentació: Albert Astals Cid `(aacid AT kde.org)` i Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.